Lesninger - Jomfru Marias rene hjerte

Lesning Jes 61,9–11

*Jeg vil glede og fryde meg i Herren*

Mitt folks ætt skal bli kjent blant folkeslagene, deres etterkommere blant folkene. Alle som ser dem, skal sanne at de er en ætt som Herren har velsignet.

Jeg vil glede og fryde meg i Herren, min sjel skal juble i min Gud. For han har kledd meg i frelsens drakt og svøpt meg i rettferdighets kappe, lik en brudgom som pryder sitt hode, lik en brud som pynter seg med sine smykker. For likesom jorden lar spirene vokse, som en hage lar vekstene gro, slik skal Herren vår Gud la rettferdighet spire frem og lovsang lyde for alle folkeslag.

Responsoriesalme 1 Sam 2,1. 4–5. 6–7. 8abcd

**Omkved:** Mitt hjerte fryder seg i Herren min Frelser.

Mitt hjerte fryder seg i Herren,  
i Gud finner jeg min styrke.  
Min munn er vidt opplatt mot mine fiender,  
jeg jubler over min frelse.

Den mektiges bue er brutt, den svake omgjordet med styrke;  
de mette lar seg leie for brød, de sultne slutter å streve.  
Den barnløse blir mor til mange,  
den som er rik på sønner, visner bort.

Det er Herren som råder over liv og død,  
som fører ned i dødsriket og fører ut.

Han reiser arming opp av støv, av sølen fattig mann,  
benker dem blant stormenn og gir dem hedersplass.

Halleluja Jf. Luk 2,19

Halleluja.

Salig er Jomfru Maria som gjemte på Guds ord  
og grunnet på det i sitt hjerte.

Halleluja.

Evangelium Luk 2,41–51 *Hun gjemte minnet om alt dette i sitt hjerte*

Hvert år pleide Jesu foreldre å dra opp til Jerusalem på påskefesten; og det året han fylte tolv år, drog de som vanlig opp til høytiden. Men da høytidsdagene var over og de vendte hjem, ble gutten Jesus igjen i Jerusalem, uten at foreldrene visste om det. De tenkte at han sikkert var med i reisefølget, og først en dagsreise på vei begynte de å lete etter ham blant slektninger og kjente. Men da de ikke fant ham, måtte de vende tilbake til Jerusalem og lete etter ham der.

Og tre dager senere kom de over ham i templet; der satt han blant de lærde, lyttet til dem og stilte dem spørsmål. Og alle som hørte ham, var ute av seg over hans forstand og over de svarene han gav.

Da hans foreldre så dette, ble de ganske bestyrtet, og hans mor utbrøt: «Barn, hvordan kunne du gjøre dette mot oss? Din far og jeg har lett etter deg og vært så engstelige for deg.»

Han svarte: «Men hvorfor lette dere etter meg? Visste dere ikke at jeg hører til der hvor min far er?» Men de forstod ikke hva han mente.

Deretter gikk han med dem hjem til Nasaret, og levde der som en lydig sønn.

Men hans mor gjemte minnet om alt dette i sitt hjerte.

Forbønner*.*

Kjære medkristne! Som den første blant Guds barn fikk Jomfru Maria i sitt hjerte del i sin sønns og Guds Sønns kjærlighet og renhet. La oss be om at den samme renhet også må gjennomtrenge våre hjerter:

L:For alle som er gitt ansvar for andre i Kirken,  
at de må utøve ansvaret med den samme omsorg  
som Jomfru Maria viste for Sønnen, Jesus Kristus. ℞

L:For makthaverne i det verdslige samfunn,  
at de med en mors kjærlighet må gjøre sin gjerning. ℞

L:For dem som lider,  
at de på Jomfru Marias forbønn  
må få del i Guds barmhjertighet. ℞

L:For oss når vi hører Jesu ord,  
at vi som Jomfru Maria må bevare minnet om det i hjertet. ℞

Barmhjertige Gud, himmelske Far,  
du som ved din rensende kjærlighet og nåde  
beredte Jomfru Maria til oppdraget å føde din Sønn,  
rens også våre hjerter til å tjene deg rett.  
Ved Kristus, vår Herre. Amen.